“สธ.” จับตา รอยโรคผิวหนังบวมที่นิ้วเท้า หลังพบในผู้ป่วย “โควิด” ที่ต่างประเทศ
"กระทรวงสาธารณสุข" จับตา รอยโรคผิวหนังบวมบริเวณนิ้วเท้า ที่พบในผู้ป่วย "โควิด" ที่ต่างประเทศ ยืนยันยังไม่พยอาการดังกล่าวในไทย
"กระทรวงสาธารณสุข" จับตา รอยโรคผิวหนังบวมบริเวณนิ้วเท้า ที่พบในผู้ป่วย "โควิด" ที่ต่างประเทศ ยืนยันยังไม่พยอาการดังกล่าวในไทย
11 พ.ค. 2563

นพ.พรชัย จิระชนากุล นายแพทย์ทรงคุณวุฒิ กรมควบคุมโรค กระทรวงสาธารณสุข กล่าวถึงกรณีที่มีรายงานข่าวในต่างประเทศว่าพบรอยโรคผิวหนังบริเวณนิ้วเท้าที่มีลักษณะเป็นตุ่มบวมแดงเข้มจนถึงม่วงในผู้ป่วยโรคโควิด-19 บางราย และอาจเป็นอาการแสดงของโรคโควิด-19 นั้น
กรมควบคุมโรค ขอให้ข้อมูลว่าจากการตรวจสอบในเบื้องต้น พบว่า รายงานดังกล่าวเป็นการให้ข้อสังเกตในเบื้องต้นและยังไม่มีหลักฐานเชิงประจักษ์ยืนยันว่ารอยโรคที่ผิวหนังดังกล่าวเป็นอาการแสดงที่บ่งชี้ว่าผู้ป่วย ป่วยเป็นโรคโควิด-19 เท่านั้น ยังคงต้องอาศัยประวัติและอาการอื่นๆ ของผู้ป่วยมาพิจารณาร่วมด้วย ซึ่งข้อสังเกตที่พบอาการแสดงดังกล่าวในต่างประเทศ อาจเกี่ยวข้องกับการที่มีรายงานว่าผู้ป่วยโควิด-19 มีความผิดปกติที่หลอดเลือดร่วมด้วย
อย่างไรก็ตาม โรคโควิด-19 เป็นโรคติดต่อที่เกิดจากเชื้อไวรัสชนิดหนึ่ง ซึ่งปัจจุบันได้มีการรายงานการพบความผิดปกติทางผิวหนังได้หลายรูปแบบ เช่น ผิวหนังมีผื่นแดง จุดเลือดออก ผื่นบวมแดงคล้ายโรคลมพิษ ตุ่มน้ำคล้ายโรคสุกใส และการอักเสบของผิวหนังที่เกิดจากการหดและขยายตัวของหลอดเลือด รวมถึงอาจมีอาการทางผิวหนังจากสาเหตุอื่น ๆ ได้ เช่น ผื่นแพ้ยาหรือผลข้างเคียงการใช้ยาบางชนิดในการรักษา ซึ่งอาจจะส่งผลให้ผิวหนังมีลักษณะคล้ำขึ้นได้ เป็นต้น
สำหรับลักษณะรอยโรคผิวหนังบริเวณนิ้วเท้าที่เป็นตุ่มบวมแดงเข้มจนถึงม่วงนั้น จากการดูแลรักษาผู้ป่วยโรคโควิด-19 ของสถาบันบำราศนราดูร กรมควบคุมโรค นับจนถึงปัจจุบันนี้ ยังไม่พบผู้ป่วยที่มีลักษณะอาการแสดงดังกล่าว แต่ได้มีการเฝ้าระวังและสังเกตอาการแสดงของผู้ป่วยทุกรายมาอย่างต่อเนื่อง
ทั้งนี้ หากประชาชนมีอาการผิดปกติทางผิวหนัง ร่วมกับอาการไข้ ไอ เจ็บคอ หรืออาการทางระบบทางเดินหายใจอื่น ๆ ควรรีบมาพบแพทย์ เพื่อรับการตรวจวินิจฉัยที่ถูกต้องและได้รับการรักษาที่เหมาะสม ต่อไป